**Ministru kabineta noteikumu projekta „Grozījumi Ministru kabineta 2007.gada 9.janvāra noteikumos Nr.40 “Noteikumi par valsts metroloģiskajai kontrolei pakļauto mērīšanas līdzekļu sarakstu”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Likuma “Par mērījumu vienotību” 7.panta otrā daļa |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2007.gada 9.janvāra noteikumi Nr.40 “Noteikumi par valsts metroloģiskajai kontrolei pakļauto mērīšanas līdzekļu sarakstu” (turpmāk - Noteikumi Nr.40) noteic valsts metroloģiskajai kontrolei pakļauto mērīšanas līdzekļu sarakstu un verificēšanas periodiskumu. Atbilstoši Noteikumu Nr.40 pielikuma 4.2.1punkta prasībām gāzes patēriņa skaitītāju (sadzīves) gāzes plītīm Qmax≤3m3/h verificēšanas periodiskums mājsaimniecības lietotājam, kurš dabasgāzi patērē gāzes plītī, ir noteikts ne retāk kā reizi 20 gados. Minētā norma neattiecas uz tiem lietotājiem, kuri dabasgāzi izmanto individuālās dzīvojamās mājas apkurei, kā arī tiem lietotājiem, kuri dabasgāzi izmanto savas komercdarbības veikšanai un ir piemērojama no 2016.gada 1.novembra.Ražotāja noteiktā standarta gāzes patēriņa skaitītāju (sadzīves) gāzes plītīm Qmax≤3m3/h maksimālā jauda ir 3 m3 dabasgāzes stundā, jeb 2160 m3 mēnesī. Latvijā vidējais dabasgāzes patēriņš vienam daudzdzīvokļu dzīvojamās mājas dzīvoklim, kurā uzstādīta tikai gāzes plīts, ir 6 m3 mēnesī. Līdz ar to var secināt, ka gāzes patēriņa skaitītāju resurss tiek izmantots daudzas reizes mazāk, nekā tas no gāzes patēriņa skaitītāja jaudas viedokļa ir tehniski paredzēts un vidējais patēriņš vienam daudzdzīvokļu dzīvojamās mājas dzīvoklim 20 gados (1440 m3) nesasniedz pat gāzes patēriņa skaitītājam vienā mēnesī tehniski iespējamo jaudas robežu. Attiecīgi 20 gadu laikā tiek patērēta viena desmitā daļa no gāzes patēriņa skaitītājam paredzētā pamatresursa.Atbilstoši dabasgāzes sadales sistēmas operatora - AS “Latvijas Gāze” sniegtajai informācijai kopējais gāzes patēriņa skaitītāju (sadzīves) gāzes plītīm skaits Latvijā, kas būtu jāmaina pēc pirmreizējās verifikācijas termiņa beigām, ir 361 003. Pēdējo 4 gadu laikā nomainīti ap 7600 gāzes patēriņa skaitītāju (sadzīves) gāzes plītīm, līdz ar to šobrīd ir 353 405 gāzes patēriņā skaitītāju, kuri pārskatāmā laika periodā būtu jāmaina, radot būtisku finansiālu slogu AS “Latvijas Gāze”, kas savukārt izmaksas saistībā ar skaitītāju nomaiņu iekļautu dabasgāzes tarifā, to ievērojami paaugstinot un radot nelabvēlīgas sekas uz dabasgāzes lietotājiem. Pēc AS “Latvijas Gāze” prognozes nākamo piecu gadu periodā tiek plānota līdz pat 50 000 skaitītāju nomaiņa uz sabiedrības rēķina, kas neradītu negatīvu ietekmi uz dabasgāzes tarifa izmaiņām. Ņemot vērā gāzes patēriņa skaitītāju (sadzīves) gāzes plītīm izmantoto nebūtisko pamatresursa nolietojumu, lai nodrošinātu pakāpenisku un samērīgu šo skaitītāju nomaiņu, neradot negatīvu ietekmi uz dabasgāzes tarifu, noteikumu projekts paredz pārcelt spēkā stāšanās termiņu tiesību normai, kas nosaka gāzes patēriņa skaitītāju (sadzīves) gāzes plītīm verificēšanas periodiskumu.Minētā termiņa pārcelšanai nav ietekmes uz šobrīd spēkā esošo normatīvo regulējumu, kas noteikts ar Ministru kabineta 2006.gada 22.augusta noteikumiem Nr.665 „Noteikumi par metroloģiskajām prasībām gāzes patēriņa skaitītājiem un tilpuma korektoriem”, kas nosaka prasības gāzes patēriņa skaitītājiem pirms tie tiek ievietoti iekšējā tirgū, kā arī nodoti lietošanā un Enerģētikas likumā prasībām, kas attiecas uz tiesībām dabasgāzes lietotājiem brīvi izvēlēties dabasgāzes tirgotāju.Saskaņā ar Noteikumu Nr.40 pielikuma 1.7.apakšpunktu, intraskops ar optisko zondi ir valsts metroloģiskai kontrolei pakļauts mērīšanas līdzeklis, kuram jāveic verificēšana ne retāk kā reizi gadā. Verificēšanas procedūras attiecināmas tikai uz tiem mērīšanas līdzekļiem, kuriem saskaņā ar likuma „Par mērījumu vienotību” 8. panta pirmā punkta prasībām veikta atbilstības novērtēšana saskaņā ar normatīvajos aktos par metroloģiskajām prasībām mērīšanas līdzekļiem noteiktajām atbilstības novērtēšanas procedūrām vai tipa apstiprināšana un pirmreizējā verificēšana saskaņā ar normatīvajos aktos par mērīšanas līdzekļu metroloģiskās kontroles kārtību noteiktajām prasībām. Intraskopi ar zondi nav pakļauti atbilstības novērtēšanai saskaņā ar Eiropas Savienības tiesību aktos noteiktajām prasībām, kā arī tiem nav izstrādāts Latvijas nacionālais regulējums, kas noteiktu to metroloģiskās un tehniskās prasības un līdz ar to nodrošinātu pamatojumu nacionālā tipa apstiprināšanai.Ministru kabineta 2015.gada 16.jūnija noteikumu Nr.307 “Dzīvnieku liemeņu klasifikācijas noteikumi” 13.punkts nosaka, ka dzīvnieku liemeņu svēršanai izmanto verificētus svarus un klasificēšanai - verificētus mērīšanas līdzekļus. Pirms darba uzsākšanas klasificētājs pārbauda, vai svari un mērīšanas līdzekļi ir darba kārtībā, kā arī saskaņā ar ražotāja instrukciju kalibrē klasificēšanas iekārtas (aparātus). Līdz ar to, kopš šo noteikumu spēkā stāšanās, intraskopus ar optisko zondi šo noteikumu izpratnē uzskata par klasificēšanas iekārtām (aparātiem), kurus kalibrē saskaņā ar ražotāja instrukciju.Ievērojot augstāk minēto, lai sakārtotu normatīvo regulējumu attiecībā uz intraskopiem ar optisko zondi, nepieciešams no Noteikumiem Nr.40 svītrot prasību, ka tas ir valsts metroloģiskai kontrolei pakļauts mērīšanas līdzeklis.  |
|  3. | Projekta izstrādē iesaistītās institūcijas |  Patērētāju tiesību aizsardzības centrs |
|  4. | Cita informācija |  Nav |

|  |
| --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecās uz dabasgāzes sadales sistēmas operatoru – AS “Latvijas Gāze”, visiem gāzes patēriņa skaitītāju (sadzīves) gāzes plītīm lietotājiem, atbilstības novērtēšanas institūcijām, kas veic šo skaitītāju verifikāciju, kā arī tirgus uzraudzības institūciju – Patērētāju tiesību aizsardzības centru. |
|  2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu tiek pārcelts spēkā stāšanās termiņš tiesību normai, kas nosaka gāzes patēriņa skaitītāju (sadzīves) gāzes plītīm verificēšanas periodiskumu, līdz ar to samazinot investīciju apjomu, kas nepieciešams skaitītāju nomaiņai un nepalielinot dabasgāzes tarifu lietotājiem. Tādējādi tiek samazināts administratīvais slogs dabasgāzes sadales sistēmas operatoram un gāzes patēriņa skaitītāju (sadzīves) gāzes plītīm lietotājiem. |
|  3. | Administratīvo izmaksu monetārs novērtējums | Projekts šo jomu neskar |
|  4. |  Cita informācija |  Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Projekta izstrādē īstenota atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1apakšpunktā noteiktajai procedūrai, proti, sabiedrības pārstāvjiem tika dota iespēja rakstiski sniegt viedokli par projektu tā izstrādes stadijā. |
| 2. | Sabiedrības līdzdalība projekta izstrādē | Projekts kopā ar sākotnējās ietekmes novērtējuma ziņojumu (anotāciju) un paziņojums par līdzdalības procesu 2015.gada 28.oktobrī tika publicēts Ekonomikas ministrijas mājas lapā [www.em.gov.lv](http://www.em.gov.lv), aicinot sabiedrību līdz 2015.gada 11.novembrim izteikt savu rakstisku viedokli. |
| 3. | Sabiedrības līdzdalības rezultāti | Sabiedrības līdzdalības procesa ietvaros viedokļi par noteikumu projektu netika saņemti  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | Patērētāju tiesību aizsardzības centrs un dabasgāzes sadales sistēmas operators – AS “Latvijas Gāze” |
|  2. |  Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
|  3. |  Cita informācija | Nav |

*Anotācijas III, IV un V sadaļa - projekts šīs jomas neskar.*

Ekonomikas ministrs D.Reizniece-Ozola

Vīza:

Valsts sekretārs R.Beinarovičs

22.12.2015. 12:08

1023

Freibergs N.,

67013268, Normunds.Freibergs@em.gov.lv